Sama probleemi, mida "Jaanipäev" - suurnikkude langust ja vaese mehe tõusu - käsitleb ka Richard Rohti romaan "Kurgsoo". Aga kuna Kivikas oma ideed katsub kehastada naturalistlikult mahlakate elupiltide maalimisega tervete suguvõsade saatusest, võtab Roht oma ülesannet märksa kitsamalt. Ta  ei too esile suurt tegelastehulka ega koorma neid liialt "lopsakusega", aga taotleb seda rohkem aine kunstilist ümbertöötust, kompositsioonilist ümarust ja stiililist tihedust. Ta seab vastamisi kaks perekonda: vana Ottensoni ja Kriuka-Kusta oma, koondab kogu tähele­panu neile ja lausub nende kaudu, mis tal lausuda.